Broj: 711-I-1284-P-272-22-03-22

Zagreb, 7. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ljiljane Ferenčak-Hurse, pomoćnice ravnatelja Opće bolnice Zabok i bolnice hrvatskih veterana,** za davanjem očitovanja Povjerenstva, na 175. sjednici, održanoj 7. lipnja 2022., daje sljedeće:

**OČITOVANJE**

1. **Sukladno članku 7. točki d) ZSSI/21-a ravnatelji ustanova u zdravstvu čiji je osnivač Republika Hrvatska ili jedinica lokalne i područne (regionalne) samouprave ne mogu uz plaću za obnašanje ove javne dužnosti primati božićnicu, regres, dar za dijete i druge dodatne naknade za poslove obnašanja navedene javne dužnosti.**
2. **Ako bi obveznik iz točke I. izreke ovoga Očitovanja u istoj ustanovi u zdravstvu kao zaposlenik povremeno obavljao poslove radnog mjesta voditelja službe za ekonomsko-administrativne poslove te bi to bilo uređeno ugovorom o radu, mogao bi temeljem obavljanja navedenih poslova ostvarivati primitke iz točke I. izreke ovoga Očitovanja jer se ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem očitovanja Povjerenstva podnijela je Ljiljana Ferenčak-Hursa, pomoćnica ravnatelja Opće bolnice Zabok i bolnice hrvatskih veterana. U knjigama ulazne pošte Povjerenstva zahtjev je zaprimljen 17. svibnja 2022. pod poslovnim brojem 711-U-5271-P-272/22-01-2, povodom kojeg se vodi predmet broj P-272/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje očitovanje kao u nastavku.

U zahtjevu podnositeljica navodi da ravnatelj Opće bolnice Zabok i bolnice hrvatskih veterana ima zaključen ugovor o radu za poslove na položaju voditelja Službe za ekonomsko-administrativne poslove, kao jedini diplomirani ekonomist unutar Službe (financije, računovodstvo, informatika) koji se bavi financijskim poslovanjem. Slijedom navedenog, podnositeljica zaključuje da ako ravnatelj uz poslove na položaju ravnatelja obavlja i poslove radnog mjesta odnosno nekog drugog položaja, ima pravo na primitke dara za djecu, božićnice, regresa, bonusa za ostvarene rezultate, jubilarne nagrade, mjesečne uplate u dopunsko mirovinsko osiguranje, dopunskog zdravstvenog osiguranja, životnog osiguranja, poklon bonova, kao i ostalih neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke može ostvariti po osnovi ugovora o radu za poslove ravnatelja.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti.

Prema članku 5. stavku 1. točki 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Ako bi obveznik uz dužnost ravnatelja ustanove u zdravstvu čiji je osnivač Republika Hrvatska ili jedinica lokalne i područne (regionalne) samouprave u istoj ustanovi kao zaposlenik povremeno obavljao poslove na položaju voditelja službe koja je nadležna za obavljanje ekonomsko-administrativnih poslova te bi to bilo uređeno ugovorom o radu, mogao bi temeljem obavljanja ovih poslova primati dodatne naknade iz članka 7. točke d) ZSSI/21-a jer se ne bi radilo o zabranjenoj dodatnoj naknadi za poslove obnašanja javne dužnosti već o dodatnoj naknadi za obavljanje poslova voditelja spomenute službe.

Dinamiku i učestalost izvršavanja ovih drugih poslova obveznik je dužan urediti aneksom ugovora o radu s ustanovom u zdravstvu u kojoj obavlja javnu dužnost.

Slijedom navedenog Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-pošte
2. Objava na internetskoj stranici Povjerenstva
3. Pismohrana